 उसी मोए दा दिक्खियै ओह् रोन-करलान लगी पेई ते बैन पान लगी पेई।  उसनै लाशै गी ख’ल्ल तुआरेआ उसी शंगारेआ ते फी उस कन्नै प्यार करन लगी पेई।  जियां गै उसनै अपने प्रेमी दा मूंह् चुम्मेआ उयां गै उसदे प्रेमी दी निश्प्राण देहू च बस्सी गेदे बेताल नै उसदा नक्क बड्ढी खा’दा।  ओह् करलाई उठी ब, बेताल उसदा नक्क बड्ढियै उसदे प्रेमी घर लाश उत्थै धरियै आपूं चली गेआ।  बसुदत्ता तौले तौले घर बापस पुज्जी गेई ते अपने कमरे च पुजदे हगै करलद्ध पाई दित्ता।  लोक किट्ठे होई गे ते उन्न आक्खेआ जे उसदे दुश्ट पति नै उसदा नक्क कप्पी दित्ता हा।  उसदे पिता नै जिसलै दिक्खेआ जे बसुदत्ता दा नक्क कपोए दा हा।  खून बगैं करदा हा तां उन्न उसी ब’न्नी लेआ।  बसुदत्ता ते उसदे सरबन्धी सब्भै उसदे बरखलाप होई गे।  समुद्रदतत गूंगा जन बनेआ रेहा।  चोर सब किश जानदे होई बी चुप्पचाप रेह्।  रात बीती।  समुद्रदत्त दा सौह्‌रा धियु-जुआई गी राजे कच्छ लेई गेआ।  सारी घटना सनाने परैन्त राजे नै उसी फांसी दी सजा सनाई दित्ती।  समुद्रदत्त दी कुसै बी इक नेईं सुनी।  इक रोज ढंढोरा फराइयै राजे दे आदमी उसी फांसी दे थाह्‌र लेई जा करदे हे जे उन्दे कच्छ उयै चोर आइयै आखन लगा-“इस बचैरे गी बिजन कुसै कसूर दे नेईं मारना चाहिदा।  में सारी सच्चाई जाननां।  तुस लोक मिगी राजे कच्छ लेई चलो।  में उनेंगी सारी बारदात सनाई देङ। ” इयां उसी राजे कच्छ लेता गेआ।  उस चोर नै राज शा बचन लेइयै उस राती दी सारी घटना सनाई दित्ती।  उन्न आखेआ—‘महाराज !  जेकर तुसेंगी मेरे पर जकीन नेईं तां जनाब सारी गल्लै दी शनाखत करोआई लैन।  अजें बी उस लाशै दे मूंहैं च वसुदत्ता दा नक्क पेदा ऐ। ” राजे नै पड़ताल करोआई तां सच्चें गै उसदा नक्क लाशै दे मूहै च हा। 